НэхъыфIкIэ догугъэ
УФ-м Iэпхъуэшэпхъуэным кIэлъыплъ и федеральнэ къулыкъум и управленэу КъБР-м щыIэм и унафэщI Сокъур Олег я махуэшхуэм ирихьэлIэу зэфIагъэкIахэмрэ я ехъулIэныгъэхэмрэ, я IэнатIэм игъуэта зыужьыныгъэм кIэщIу тхутопсэлъыхь.
Сокъур Олег — Илъэс 21-р лъэхъэнэшхуэу щыткъым, ауэ УФ-м Iэпхъуэшэпхъуэным кIэлъыплъ и федеральнэ къулыкъум а зэманым къриубыдэу зэрызиужьам, зэфIиха лэжьыгъэм тепщIыхьмэ, мащIэуи пхужыIэнукъым. Абы и IуэхущIапIэу республикэм щыIэми а ехъулIэныгъэхэм и гуащIэ хэлъщ.
КъБР-м щыщыIэ гугъуехьхэм емылъытауэ, республикэм Iэпхъуэшапхъуэ щытыкIэр щызэпIэзэрытщ. Къэбэрдей-Балъкъэрым иужь зэманым щекIуэкI зэхъуэкIыныгъэхэм абы и социально-экономикэ, демографие щытыкIэм зыужьыныгъэфIхэр хелъхьэ, Iэпхъуэшапхъуэ Iуэхухэри нэхъ зэтеувэну догугъэ. ГъащIэр ефIакIуэмэ, лъахэм икIхэр нэхъ мащIэ зэрыхъунуми шэч хэлъкъым.
УФ-м и Правительствэм федеральнэ IэнатIэхэм я гъэзэщIакIуэ властхэм къэрал Iуэхутхьэбзэхэр электроннэ щытыкIэм иту зэфIахыным хуэкIуэным теухуауэ нэгъабэ къищта унафэр дгъэзащIэкIэрэ, урысей, хамэ къэрал паспортхэр къеIызыхыну, ахэр зыхъуэжыну зыкъытхуэзыгъазэхэм я тхылъхэр госуслуги.ру сайтымкIэ электроннэу къаIыдох. Къыхэгъэщыпхъэщ щытыкIэ гугъу щызэфIэува Сирием, нэгъуэщI къэрал къиIэпхъукIыж ди лъахэгъухэм гулъытэ хэха зэрыхуэщIын хуейр.
Ди унэтIыныгъэхэм языхэзщ адэ-анэм я нэIэ щIэмыту къэна сабийхэм защIэгъэкъуэныр. Налшык дэт республикэ Сабий унэм щыIэ цIыкIухэр сыт щыгъуи ди лэжьакIуэхэм къапоплъэ. Нэхъыщхьэр абыхэм хуахь тыгъэхэркъым, атIэ бгъэдалъхьэ хуабагъэрщ, гуапагъэрщ. Илъэси 6 хъуауэ ди нэIэ тетщ а IуэхущIапIэм и гъэсэн цIыкIухэми, икIи адэкIи ди зэпыщIэныгъэм зедгъэужьынущ.
ЛэжьакIуэхэр IэпкълъэпкъкIэ псыхьауэ, къулыкъум хуэхьэзыру щытынми гулъытэ худощI. Абы и щыхьэтщ УФМС-м и футбол командэр республикэм и чемпион тхуэнейрэ зэрыхъуар.
УФ-м и Президентым деж къэрал къулыкъумкIэ щыIэ Кавказ Ищхъэрэ академием ди лэжьакIуи 8-м я зэфIэкIым щыхагъэхъуащ дызэрыт илъэсыр къызэрихьэрэ. «И IэщIагъэкIэ нэхъыфI» зэпеуэм ди лэжьакIуэхэм КИФЩI-м япэ увыпIэр къыщахьащ дызэрыт илъэсыр къызэрихьэрэ. Ахэр иджыпсту щыIэщ Новосибирск къалэ щекIуэкI кIэух зэхьэзэхуэми, текIуэныгъэ къыщахьыну догугъэ. Я IэнатIэм щызыIэрагъэхьа ехъулIэныгъэхэм папщIэ ди лэжьакIуэ 12 ягъэпэжащ Урысей ФМС-м и унафэщIхэм.
Къалэнхэр мащIэкъым, ауэ республикэм и социально-экономикэ зыужьыныгъэм и сэбэп зыхэлъ Iуэхугъуэхэр зэфIэхыным сыт щыгъуи гулъытэ хэха хуэтщIынущ. Я пщэрылъхэр жэуаплыныгъэр зыхащIэу зэфIэзыгъэкI гупщ ди лэжьакIуэхэр. Нобэ зи махуэр зыгъэлъапIэхэм ехъулIэныгъэ яIэну, я мурадыфIхэр къайхъулIэну си гуапэщ.
Уэрдокъуэ Женя.
